Fær Øer: referendum costituzionâl tal 2010
Contrari des previsions che a fevelavin di continuitât intal guvier des isulis Fær Øer, daspò des ultimis elezions che a àn puartât a di un pas indenant pai partîts che a sburtin pe indipendence de Danimarcje si à formât une gnove aleance di guvier che e met adun il Partît Republican (indipendentist), il Partît Socialdemocratic e il Partît dal Centri. La presidence dal gnûf guvier e je lade al socialdemocratic Jóannes Eidesgaard, ma cuatri dai siet ministris a partegnin al Partît Republican che tes elezions di Zenâr al à cjapât la maiorance relative. Intal acuardi di guvier si previôt ancje di davuelzi un referendum dentri dal 2010 par sintî la popolazion in mert al sisteme miôr di autoguvier pes isulis. Intant il ministri pai forescj Høgni Hoydal, che al vuide ancje i republicans, al à za tacât a movisi par puartâ indenant la adesion des Fær Øer in forme indipendente a diviers sogjets sorenazionâi tant che la Associazion Europeane dal Cumierç Libar (là che a son dentri Islande, Norvegje, Svuizare e Liechtenstein), la Unesco e la Organizazion Mondiâl pal Cumierç.
Font: Mon Divers, 06/02/08
fur_Latn fur_Latn fra_Latn